Ágrip Undanfarna áratugi hefur verið lögð mikil og vaxandi áhersla á söfnun og notkun gagna af ýmsu tagi á öllum sviðum þjóðlífsins , ekki síst á vettvangi menntamála . Sjónum er beint að margvíslegum gögnum , kannski helst talnagögnum , en þó alls ekki eingöngu . Stefna um þetta er sett á oddinn jafnt hjá alþjóðastofnunum og stjórnvöldum einstakra landa . Gögn eru talin gegna lykilhlutverki við mótun og framkvæmd menntastefnu , til þess að stýra menntakerfum og innviðum þeirra , m.a. einstökum skólum og jafnvel starfi hvers kennara . M.a. er mat af ýmsu tagi , á grundvelli gagna , mikilvægur þáttur í umbótum í skólastarfi og kennurum er bent á mikilvægi leiðsagnarmats . Þótt lengi megi mæra gildi gagna til að skilja og staðsetja heiminn í stóru sem smáu kann að vera að þau dugi síður til leiðsagnar í menntastarfi en oft er látið í veðri vaka ; gildi þeirra sé ofmetið að því leyti . Um þessa síðastnefndu hlið málsins mun Jón Torfi fjalla , bæði með tilvísun í mótun skólastarfs almennt , en einnig með tilvísun í það sem fram fer í skólastofunni . Hann mun aðeins í stuttu máli víkja að margvíslegum annmörkum gagna en beina sjónum sínum að notkun „ góðra “ gagna . Jón Torfi hefur kennt við Háskóla Íslands um fjölmargt sem tengist menntamálum og stundað rannsóknir á því sviði . Hann kenndi einnig um langt árabil ýmsar aðferðir rannsókna þar sem lögð var rík áhersla á aðferðir við söfnun , úrvinnslu og notkun gagna af ýmsu tagi , ekki síst um notkun tölfræði við úrvinnslu tölulegra gagna .